b'\n_START_ARTICLE_\nPiikkilanka\n_START_PARAGRAPH_\nPiikkilanka on aitaamisessa k\xc3\xa4ytetty\xc3\xa4 ter\xc3\xa4slankaa tai ter\xc3\xa4slistaa, jossa on ter\xc3\xa4vi\xc3\xa4 kulmia tai piikkej\xc3\xa4.\n_START_SECTION_\nK\xc3\xa4ytt\xc3\xb6tarkoitukset\n_START_PARAGRAPH_\nPiikkilangasta rakennetaan halpoja aitoja el\xc3\xa4imille. Sit\xc3\xa4 k\xc3\xa4ytet\xc3\xa4\xc3\xa4n my\xc3\xb6s vankiloiden ja muiden vastaavien alueiden aidoissa est\xc3\xa4m\xc3\xa4ss\xc3\xa4 joko alueelle p\xc3\xa4\xc3\xa4semist\xc3\xa4 tai sielt\xc3\xa4 poistumista. Sodank\xc3\xa4ynniss\xc3\xa4 piikkilangasta voidaan rakentaa esteit\xc3\xa4. Sit\xc3\xa4 tiedet\xc3\xa4\xc3\xa4n k\xc3\xa4ytetyn my\xc3\xb6s kidutuksessa._NEWLINE_Piikkilanka aiheuttaa vaurioita, jos ihminen tai el\xc3\xa4in pyrkii kulkemaan piikkilangan yli. Suomen lain mukaan el\xc3\xa4imille tarkoitetussa ulkotarhassa tai laitumessa ei saa k\xc3\xa4ytt\xc3\xa4\xc3\xa4 piikkilankaa. Piikkilangan sijaan el\xc3\xa4inten aitauksissa voidaan k\xc3\xa4ytt\xc3\xa4\xc3\xa4 s\xc3\xa4hk\xc3\xb6paimenta.\n_START_SECTION_\nHistoriaa\n_START_PARAGRAPH_\nKarjan sulkeminen piikikk\xc3\xa4iden kasvien taakse on vanha k\xc3\xa4yt\xc3\xa4nt\xc3\xb6. Menetelm\xc3\xa4n merkitys kasvoi Pohjois-Amerikan puupulan vuoksi, kun aitaan tarvittavaa puuta ja kive\xc3\xa4 oli vaikeasti saatavilla. 1860\xe2\x80\x931870 -luvuilla kehittyi pieni teollisuusala, joka toimitti aitauksien rakentamiseen piikikk\xc3\xa4\xc3\xa4n v\xc3\xa4rimulperin (Maclura pomifera) siemeni\xc3\xa4 ja taimia. _NEWLINE_Varhaisin yhdysvaltalainen piikkilanka-patentti annettiin vuonna 1868 Michael Kellylle. H\xc3\xa4n matki piikkilangassaan piikkipensaiden muotoa. Kellyn piikkilankaa tuotti yhti\xc3\xb6 Thorn Wire Hedge Company, joka j\xc3\xa4i vuonna 1874 patentoidun menestyneemm\xc3\xa4n illinoislaisen Joseph F. Gliddenin piikkilangan jalkoihin. Gliddenin patentissa kehitettiin eteenp\xc3\xa4in aikaisemmin keksittyj\xc3\xa4, paljon tehottomampia pist\xc3\xa4vi\xc3\xa4 vaijereita, joita olivat esimerkiksi 1865 patentoitu ranskalaisen Louis Janninin piikkilanka.'